b"\n_START_ARTICLE_\nFrancesco Barozzi\n_START_SECTION_\nVida\n_START_PARAGRAPH_\nFrancesco Barocci neix a l'illa de Creta, fill de patricis venecians. Des del segle XIII, l'illa de Creta era el regne de C\xc3\xa0ndia, dominat pels venecians, fins al punt que bastants reis de C\xc3\xa0ndia van esdevenir despr\xc3\xa9s Dux de Ven\xc3\xa8cia. Els seus pares el van enviar a estudiar a la universitat de P\xc3\xa0dua, on el 1559 va ser professor d'astronomia, donant uns cursos sobre l'esfera de Sacrobosco amb l'objectiu de senyalar-ne els errors. Aquestes opinions sobre Sacrobosco van ser el motiu d'una activa correspond\xc3\xa8ncia amb Clavius que no estava del tot d'acord amb els seus punts de vista._NEWLINE_A la mort del seu pare va heretar un bona fortuna en diners i en possessions a Creta, que li va permetre viure de rendes la resta de la seva vida. Es va establir a Ven\xc3\xa8cia, fent viatges espor\xc3\xa0dics a l'illa per supervisar els seus negocis._NEWLINE_El 1560 publica a P\xc3\xa0dua la traducci\xc3\xb3 llatina del Comentari de Procle al primer llibre dels Elements d'Euclides, segurament basada en fonts m\xc3\xa9s fiables que la primera edici\xc3\xb3 en grec feta a Basilea el 1533. Creta havia estat refugi de molts grecs que van fugir en caure Constantinoble en mans dels turcs al segle XV i que van portar amb ells manuscrites i idees._NEWLINE_Barozzi va participar activament en l'esfor\xc3\xa7 renaxentista per la recuperaci\xc3\xb3 dels texts cl\xc3\xa0ssics i el seu estudi cr\xc3\xadtic. Aix\xc3\xad, va editar i/o traduir al llat\xc3\xad texts de Pappos, Her\xc3\xb3, Arquimedes i altres._NEWLINE_Degut al seu inter\xc3\xa8s per la m\xc3\xa0gia i altres q\xc3\xbcestions esot\xc3\xa8riques, va tenir problemes amb la Santa Inquisici\xc3\xb3 fins que el 1587 va ser condemnat a pres\xc3\xb3 i una forta multa, acusat d'haver provocat una gran tempesta a Creta. No obstant, sembla que no va estar gaire temps a la pres\xc3\xb3, per\xc3\xb2 despr\xc3\xa9s del seu alliberament ja no va escriure res d'important._NEWLINE_A la seva mort, va deixar la seva gegantina col\xc2\xb7lecci\xc3\xb3 de manuscrits grecs al seu nebot Jacoppo qui, anys despr\xc3\xa9s (el 1629) la va vendre a William Herbert, comte de Pembroke i canceller de la Universitat d'Oxford qui la va dipositar a la Biblioteca Bodleiana on encara es poden trobar avui en dia.\n_START_SECTION_\nObra\n_START_PARAGRAPH_\nAl marge de formar part de la gran labor traductora i cr\xc3\xadtica del Renaixement, Barozzi \xc3\xa9s recordat per alguns treballs originals, particularment pels seus treballs en filosofia de les matem\xc3\xa0tiques. Els seus articles de 1560, Opusculum, in quo oratio, & duas questions: Altera de certitudine & altera de medietate mathematicarum continentur van encetar la pol\xc3\xa8mica sobre la quaestio de certitudine mathematicarum (el perqu\xc3\xa8 de la certesa de les matem\xc3\xa0tiques), en la que van intervenir notables matem\xc3\xa0tics de l'\xc3\xa8poca._NEWLINE_La seva Cosmographia (1585 i reeditada el 1598) \xc3\xa9s un intent de substituir les bases defectuoses de l'astronomia del seu temps per un ensenyament m\xc3\xa9s correcte de l'astronomia. La correspond\xc3\xa8ncia creuada amb Clavius sobre aquest tema \xc3\xa9s gaireb\xc3\xa9 m\xc3\xa9s interessant que el text en si mateix._NEWLINE_Potser el text que m\xc3\xa9s influ\xc3\xa8ncia va tenir va ser la seva traducci\xc3\xb3 al llat\xc3\xad del Comentari al primer llibre dels Elements d'Euclides de Procle. En aquesta traducci\xc3\xb3 i els seus comentaris es recupera el platonisme matem\xc3\xa0tic que s'havia perdut durant d'Edat Mitjana."